Folketing
2001-03-28

Der mener jeg, at selv om folkeskolen er en kommunal opgave, er det trods alt os lovgivere herinde på Christiansborg, der har vedtaget rammerne for folkeskolens virke. Derfor kan vi heller ikke lukke øjnene eller være ligeglade med, hvordan kommunerne prioriterer, og hvordan de klarer det ledelsesmæssige spørgsmål, hvordan de løfter opgaven med at efteruddanne lærere osv. Men det er som sagt noget, som vi meget gerne vil komme tilbage til, når vi skal drøfte CD's forespørgsel den 18. april. Men der skal selvfølgelig ikke herske nogen tvivl om, at det, vi gerne vil have, er, at der foruden de kreative, musiske og praktiske aktiviteter i folkeskolen selvfølgelig også bliver mulighed for at opgradere den faglige viden, især læsefærdigheder skal der sættes mere fokus på. Men vi ønsker jo også, at denne her skole skal være præget af et mere rummeligt og alsidigt indlæringsbegreb, at vi skal sætte mere fokus på, at børn rent faktisk har forskellige intelligenser, og dem skal vi være bedre til at udnytte.